Jesu o ne a raya balatedi ba gagwe a re: “Lo tla gogelwa fa pele ga balaodi le dikgosi ka ntlha ya me, gore e nne bosupi mo go bone le mo ditšhabeng.” (Math. 10:18) Ntwa eno ya semolao e e diragetseng mo dingwageng di le 15 tse di fetileng e neile bakaulengwe ba rona tshono ya go dira gore leina la ga Jehofa le itsiwe go feta le fa e le leng pele kwa Moscow le mo dinageng tse di mabapi. Se babatlisisi ba ileng ba se dira Basupi, dikgetsi tsa kgotlatshekelo le katlholo ya kgotlatshekelo ya ditšhabatšhaba, ruri e ‘nnile bosupi’ mme se dirile gore “dikgang tse di molemo di tswelele pele.” (Bafil. 1:12) Tota e bile, gompieno fa Basupi ba kwa Moscow ba le mo tirong ya go rera, beng ba matlo ba le bantsi ba re: “A kante ga lo a thibelwa?” Gantsi potso eo e naya bakaulengwe tshono ya gore ba bolelele beng ba matlo mo gontsi ka se re se dumelang. Kwantle ga pelaelo ga go na kganetso epe e e ka re thibelang mo tirong ya rona ya go rera ka Bogosi. Re rapela gore Jehofa a tswelele a segofatsa le go nonotsha bakaulengwe le bokgaitsadi ba rona ba ba rategang le ba ba pelokgale ba kwa Russia.